Predkladacia správa

    Slovenský pozemkový fond v Bratislave bol zriadený zákonom číslo 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, ktorý svoju činnosť vykonáva vo verejnom záujme a podľa § 34 citovaného zákona je od 19. 08. 1991 zapísaný ako právnická osoba      do obchodného registra.
    Podľa ustanovení § 34a zákona číslo 256/2001 Z. z., ktorým sa mení a dopĺňa zákon číslo 330/1991 Zb. a nadväzujúcich ustanovení zákona číslo 303/1995 Z. z. o rozpočtových pravidlách v znení zákona číslo 441/2000 Z. z. § 8 účtovnú závierku, rozdelenie hospodárskeho výsledku a rozpočet Slovenského pozemkového fondu schvaľuje vláda Slovenskej republiky.
    V zmysle citovaného zákona číslo 330/1991 Zb. v znení zákona číslo 256/2001 Z. z. § 34a rozpočet fondu nie je súčasťou štátneho rozpočtu, ale zaraďuje sa do kapitoly verejného rozpočtu podľa § 8 zákona číslo 303/1995 Z. z. o rozpočtových pravidlách v znení zákona číslo 441/2000 Z. z.
    V súlade s citovanými právnymi predpismi a príslušnými ustanoveniami štatútu Slovenského pozemkového fondu schváleného vládou Slovenskej republiky uznesením číslo 1123 zo dňa                   28. novembra 2001 sa kompletný materiál v členení:

-	účtovná závierka SPF ku dňu 31. 12. 2001 
-	návrh rozdelenia hospodárskeho výsledku SPF za rok 2001
-	návrh korekcie už vládou SR schváleného rozpočtu SPF na rok 2002,

predkladá do schvaľovacieho konania na základe súhlasného odporučenia orgánov Slovenského pozemkového fondu – správnej rady zo dňa 14. 02. 2002 a dozornej rady zo dňa 20. 02. 2002.
    V rámci schvaľovacieho konania bol kompletný materiál podľa citovaných právnych predpisov prerokovaný dňa 14. 03. 2002 na porade vedenia ministerstva pôdohospodárstva bez pripomienok a dňa 10. 04. 2002 vo Výbore Národnej rady Slovenskej republiky pre pôdohospodárstvo s odporučením, aby sa v navrhovanej korekcii už vládou schváleného rozpočtu SPF na rok 2002          vo výdavkovej časti v kapitole II.B.4 – finančné náklady spolu účelovo viazalo 70 mil. Sk na pozemkové úpravy.
    Uvedené odporučenie bolo prerokované a posúdené opätovne na rokovaní správnej rady fondu dňa 11. 04. 2002 s tým, že sa kompletný materiál ponecháva v nezmenenej štruktúre tak, ako bol predložený dňa 08. 04. 2002 na medzirezortné pripomienkové konanie podľa Smernice vlády SR schválenej uznesením číslo 512 z 13. 6. 2001.
    Dôvodom takéhoto postupu správnej rady SPF je skutočnosť, že na účely identifikácie vlastníckych vzťahov k pozemkom podľa zákona číslo 180/1995 Z. z. v znení neskorších predpisov zo strany fondu bolo v roku 2001 už priamo na ťarchu bežných nákladov vynaložených spolu vyše 93,0 mil. Sk, z čoho predstavovala priam účelová finančná pomoc pre Úrad geodézie, kartografie a katastra 20,0 mil. Sk. Z navrhovaného rozdelenia hospodárskeho výsledku za rok 2001 sa podľa predloženého materiálu navrhuje vláde SR schváliť odvod pre Úrad geodézie, kartografie a katastra s rovnakým účelovým určením vo finančnom objeme 15,0 mil. Sk a 25 mil. Sk pre Ministerstvo pôdohospodárstva SR. Na rok 2002 je v navrhovanej korekcii rozpočtu už zakomponovaných 97,4 mil. Sk na uvedené účely.                 Pre komplexnosť je potrebné poznamenať, že časový harmonogram identifikácie vlastníckych pomerov k pozemkom je v súčasnosti limitovaný nielen spracovateľskými kapacitami pre Register obnovenej evidencie pozemkov (tzv. ROEP), ale aj technicko-administratívnymi kapacitami samotného Úradu geodézie, kartografie a katastra pri zápise schválených ROEP-ov  do katastra. V prípade, že by sa rozpočtované prostriedky v priebehu roku 2002 nevyužili v plnom rozsahu na peňažné plnenie reštitučných nárokov oprávnených osôb podľa príslušných právnych predpisov, takto uvoľnené finančné zdroje fond môže v súlade so zákonom číslo 180/1995 Z. z. v znení neskorších predpisov plne presmerovať na financovanie týchto činností, vrátane poskytnutia účelovej finančnej pomoci                      pre Úrad geodézie, kartografie a katastra. Naviac, finančný výnos získaný predajom akcií SPF v Reštitučnom investičnom fondu je zo zákona číslo 229/1991 Zb. v znení neskorších predpisov primárne určený na plnenie reštitučných nárokov oprávnených osôb tam, kde povinnou osobou je štát.
    Na základe uvedených skutočností sa kompletný materiál predkladá na rokovanie vlády SR v písomnej forme tak, ako bol odoslaný na pripomienkové konanie na internetovej stránke Ministerstva pôdohospodárstva SR dňa 08. 04. 2002.   
    Slovenský pozemkový fond uzatvoril svoje hospodárenie za účtovné obdobie v roku 2001                 k 31. 12. 2001 s kladným hospodárskym výsledkom vo finančnom objeme 80 090 tis. Sk. V navrhovanom rozdelení dosiahnutého hospodárskeho výsledku vychádza z uznesenia vlády SR číslo 450 z 23. mája 2001, ktorým bol schválený rozpočet Slovenského pozemkového fondu na roky             2001 – 2002 – 2003, vrátane zásad rozdelenia kladného hospodárskeho výsledku pri uzatváraní výsledkov hospodárenia za príslušné účtovné obdobie.
    Navrhovaná korekcia už vládou SR schváleného rozpočtu SPF za rok 2002 vychádza z potreby prechodu fondu na jednozdrojové financovanie mzdových nákladov, v nadväznosti na príslušné ustanovenia zákona číslo 313/2001 Z. z. o verejnej službe, ktorý sa v plnom rozsahu vzťahuje aj na Slovenský pozemkový fond, ako aj na účelovo správnu a právne legitímnu orientáciu použitia finančného výnosu fondu získaného z predaja svojich akcií v Reštitučnom investičnom fonde – Fondu národného majetku, s cieľom zdynamizovania finančného vysporiadania reštitučných náhrad pre oprávnené osoby podľa príslušných právnych predpisov.
    Pri komplexnom posudzovaní predkladaných materiálov možno v závere konštatovať, že ich schválením sa nezakladajú žiadne nároky na štátny rozpočet. Schválenie predložených materiálov bude mať jednoznačne pozitívny dopad na riešenie finančného vysporiadania reštitučných nárokov oprávnených osôb, kde podľa zákona číslo 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov je povinnou osobu štát, ako aj                       na zachovanie sociálneho zmieru v radoch zamestnancov Slovenského pozemkového fondu pri uplatnení zákona číslo 313/2001 Z. z. o verejnej službe na úseku ich odmeňovania.

    V konečnom dôsledku uvedené rozhodujúce skutočnosti budú mať priaznivý dopad na kvalitu a intenzitu činností fondu súvisiacich mimo iného aj s plnením úloh vyplývajúcich zo zákona číslo 180/1995 Z. z. o niektorých opatreniach na usporiadanie vlastníckych vzťahov k pozemkom v znení  neskorších predpisov, čo úzko korešponduje aj s Programovým vyhlásením vlády SR.  
    Predkladaný materiál nemá finančný dopad na štátny rozpočet, ekonomický dopad na obyvateľov, hospodárenie podnikateľskej sféry a iných právnických osôb, nevyčísľuje environmentálny vplyv               na životné prostredie, rovnako nezaznamenáva vplyv na zamestnanosť.

    Medzirezortné pripomienkové konanie prebehlo elektronicky prostredníctvom internetu v dňoch           08. 04. 2002 – 18. 04. 2002 v súlade so Smernicou vlády SR schválenou uznesením číslo 512 zo dňa 13. 6. 2001, v rámci ktorého bolo oslovených 20 subjektov. Do stanoveného termínu zaslalo svoje stanovisko 12 subjektov, z čoho 11 bolo bez pripomienok, vrátane stanoviska Ministerstva financií SR. Úrad vlády – odbor vládnej agendy si uplatnil pripomienky k technickej a jazykovej úprave, ktoré boli čiastočne akceptované a premietnuté do predloženého materiálu.